NA24.no

NA24.no var en nettavis med økonominyheter som ble lansert 22. mars 2006. Nettavisen ble startet av TV 2 sammen med Allergruppen og de fire avisene Fædrelandsvennen, Stavanger Aftenblad, Bergens Tidende og Adresseavisen. Nettavisen var resultatet av en sammenslåing mellom den daværende TV 2 Nettavisens økonomisider, nettstedene iMarkedet og Propaganda samt økonomisidene til nettutgavene av de fire avisene. NA24 ble etablert for å møte konkurransen fra den varslede nyhetstjenesten N24, senere E24.no, fra Aftenposten og VG som ble lansert 18. april 2006. Midt i finanskrisen ble det besluttet at sjefredaktør Inge Berge (tidligere ansvarlig redaktør i iMarkedet) fikk kjøpe opp NA24. Våren 2010 ble iMarkedet solgt til StockLink.

NA24 slet i flere år med underskudd. I 2008 beløp underskuddet seg til 44 millioner kroner. Frem til 2010 hadde nettstedet tapt nesten 65 millioner kroner.

Fra januar 2012 gikk Berge ut i permisjon fra sin stilling som sjefredaktør i NA24. Han gikk over til en jobb som konsulent i selskapet Solid Publication. Niels Ruben Ravnaas overtok dermed som sjefredaktør. Senere i 2012 kjøpte Mediehuset Nettavisen opp NA24 fra eneeier Inge Berge og redaktøren i Nettavisen ble også redaktør i NA24.

Fra februar 2014 gikk NA24 over fra å være en nettside på eget domene, til å bli en seksjon på nettavisen.no. I mai 2015 forlot tidligere NA24-ansatte, inkludert tidligere redaktør Ravnaas Nettavisen.

I januar 2018 overtok Amedia  Nettavisen og NA24, etter 18 år med delt eierskap av Nettavisen mellom Amedia og Egmont . I februar 2019 avviklet Nettavisen «NA24» som merkevare, til fordel for Nettavisens økonomiseksjon.

Referanser

Eksterne lenker
 NA24.no 

Kategori:Norske nettsteder
Kategori:TV 2 Gruppen
Kategori:Etableringer i 2006